29.6.2023 г.
BG
Официален вестник на Европейския съюз
C 228/105
3.
Съдържание на предложението Основните промени, предложени от регламента: — по-строги пределни стойности на емисиите ще се прилагат за леките автомобили и камионите с дизелово и бензиново гориво (въпреки че пределните стойности за NOх за леките автомобили остават на същото равнище); — условията за изпитване за емисиите в реални условия на движение ще бъдат разширени, а коефициентите на съответствие ще бъдат премахнати; — по-голям акцент ще бъде поставен върху по-кратките пътувания: разстоянието, въз основа на което се изчислява бюджетът за емисии при пускане при студен двигател, ще бъде намалено от 16 km на 10 km; — несвързаните с отработените газове емисии на частици от спирачната система и на микропластмаси от гумите ще бъдат измервани и регламентирани; — изискванията по отношение на дълготрайността ще бъдат по-строги: 200 000 km или 10 години за автомобили/ле­ котоварни превозни средства и 875 000 km без ограничение във времето за камиони/автобуси; — въвеждане на непрекъснат мониторинг на емисиите чрез бордови контрол: датчици ще измерват реалните емисии през целия срок на експлоатация на превозното средство; — дълготрайността на батериите ще бъде оценявана чрез проверка на развитието на техния капацитет с увеличаването на пробега; — по-строгите правила ще гарантират, че превозните средства няма да бъдат манипулирани; — пределни стойности на емисиите ще бъдат определени за нерегламнтирани преди това замърсители (амоняк за автомобилите, формалдехид за камионите).
За първи път гранични стойности ще регулират емисиите, причинени от изпаряване при зареждане на горивото. 4.
Общи бележки 4.1.
Въпреки че през 2019 г. случаите на преждевременната смърт, дължащи се на излагането на замърсители на въздуха, са намалели с 33 % в ЕС-27 спрямо 2005 г., все още са необходими по-амбициозни пределни стойности.
В това отношение автомобилният транспорт е отговорен за 37 % от общите емисии на NOx и се счита, че всяка година фините прахови частици и азотните оксиди от пътното движение са причина за над 70 000 случая на преждевременна смърт в ЕС-27. 4.2.
Комисията избра „реалистичен“ подход за установяване на новите правила.
Автомобилите с двигатели с вътрешно горене ще останат финансово достъпни, въпреки че затягането на стандартите за дизеловото гориво вероятно ще ускори спада в предлагането на този вид автомобили.
Трябва да се има предвид, че и новите стандарти за CO2 също ще окажат въздействие върху покупната цена на превозните средства. 4.3.
Въпреки че не е толкова амбициозен, колкото се очакваше при определянето на стойностите на емисиите, стандартът Евро 7 представлява цялостно преразглеждане, с което се преодоляват редица слабости на стандарта Евро 6, като например риска от манипулиране, сложността на правилата, остаряването на превозните средства и емисиите при реални условия.
Той също така възприема много по-широк подход, като включва електрическите превозни средства и емисиите, които не са свързани с отработени газове. 4.4.
Регулаторният натиск от последователните стандарти Евро за емисиите насърчи иновациите в проектирането на системи за контрол на емисиите и задвижващите системи и допринесе за водещата позиция на Съюза в промишлеността.
Поради тази причина е важно стандартите на ЕС да продължат да изпреварват тези, разработвани на ключовите пазари.
Водещата позиция в интегрирането на цифровите и чистите технологии е важно предимство при достъпа до международните пазари.
Във връзка с това следва да се обмислят и по-амбициозни стандарти, каквито са например изискванията на САЩ за дълготрайност (240 000 km или 15 години). 4.5.
ЕИСК счита, че предлагането на стимули за потребителите би ускорило обновяването на автомобилния парк, което би оказало ясно въздействие върху качеството на въздуха и намаляването на емисиите.
Замяната на стария автомобилен парк с най-съвременните превозни средства, отговарящи на Евро 6, в съчетание с продължаващата електрификация, би довела до значително намаляване (с 80 %) на емисиите на NOx от автомобилния транспорт до 2035 г. 4.6.
ЕИСК призовава за сериозен и научен анализ на разходите и ползите, който да обхване всеки от новите елементи, подлежащи на регулация, за да се изясни до каква степен тези изисквания, взети поотделно, биха могли да допринесат за икономически ефективно намаляване на емисиите.
Във връзка с това е важно всички заинтересовани страни да имат еднакво разбиране за анализа на допълнителните разходи, свързани с прилагането на стандарта Евро 7.